Kažimír, Peter, podpredseda vlády a minister financií SR (2014-09-16):
Ďakujem. Ja budem pokračovať a vylepším dobrú náladu pánovi Mihálovi, v tom duchu, aby som sa pozastavil nad niektorými manipuláciami, ktoré sú podsúvané tlači, médiám a teraz aj v podstate z úst poslanca Národnej rady. Ja si myslím, že pán Mihál veľmi dobre vie čítať zákony, vždycky ich vedel dobre čítať, vedel aj dobre navádzať na ich obchádzanie. A z tohto pohľadu si myslím, že to asi nebude nepresnosť, ale to bude asi zámer. Takže zostanem pri populárnych autách a 80 % odpisu niektorých daňových výdavkov. Takže ešte raz si to zopakujme. V prípade daňového odpisu na automobil, ktorý je používaný na podnikanie, sa stanovuje základná obstarávacia cena vo výške 48 000 bez DPH, čo v ľudskom jazyku ale znamená 57 600, skoro 58 000 eur. Čiže nehovoríme o sume 48 000. Ale k tomu si musíme prirátať, samozrejme, ešte daň z pridanej hodnoty. To je tá cena, pán Kuffa, ktorú platia smrteľníci, tí, ktorí nie sú platcami DPH, teda aj dobre platení zamestnanci alebo proste tie kategórie ľudí, ktoré nemôžu mať ten luxus, že si môžu uplatniť nadmerný odpočet z dane z pridanej hodnoty. Chcem upozorniť, že vzhľadom na európsku legislatívu nevieme nič urobiť s tým, aby si niekto nekúpil Porsche, Ferrari, Lamborghini do podnikania a nebol mu umožnený, ak je platcom dane z pridanej hodnoty, nadmerný odpočet, teda odpočítanie tejto dane, to, bohužiaľ, nejde, čo vieme ale urobiť, je návrh tejto legislatívy, ktorý je svojím spôsobom pokusom. A je to reakcia aj na množstvo verejnosťou vznesených otázok na to, ako finančná kontrola, ako štát kontroluje efektívnosť daňových výdavkov, ktoré si dávajú podnikatelia, alebo všetci, ktorí sú majiteľmi spoločností s ručením obmedzeným alebo akciových spoločností, a teda ktorí majú svoju časť aj majetku napísanú na tieto firmy. No a to je proste prax, ktorá je široko rozšírená hlavne v menších a stredných firmách. Máme 38 000 jednoosobových eseročiek, pán Mihál to dobre vie, pozná to číslo, je to výsledok deformácie daňovo-odvodového prostredia za posledných 15 – 20 rokov. Toto nie je ani problém ani poslednej vašej vlády, v ktorej ste sedeli, ani mojej vlády, v ktorej momentálne sedím, je to proste výsledok sčasti prevzatého systému z bývalého režimu, mám tu na mysli sociálne a zdravotné odvody, a sčasti nabaľovaním ďalších, ďalších (bulharský koeficient na podnikateľov, na živnostníkov). A vy poznáte ten základný proste problém, ktorý táto krajina má, že má vysoké daňovo-odvodové zaťaženie, nákladov práce. Z toho nám unikala často proste časť do vymyslených živností. A odtiaľ zase unikajú do jednoosobových eseročiek. No a v týchto eseročkách, ktorého sú z definície kapitálové obchodné spoločnosti, časť podnikateľov, a to je proste verejné tajomstvo, žije, svoje osobné náklady dáva na daňové výdavky, teda ich transformuje do daňových výdavkov. A tu musím povedať, že ak je platcom DPH takýto človek, tak je podnikateľ, tak má neuveriteľnú výhodu. Má výhodu pred všetkými, ktorí tu sedíte, lebo nie ste platcami DPH a platíte všetko aj s DPH, má výhodu pred učiteľmi, pred dôchodcami, pred matkami, mladými rodinami s deťmi, pretože každú vec, každé auto si kúpi o 20 % lacnejšie, má lacnejší o 20 % každý telefonát, lacnejší o 20 % každý prenos dát, každý notebook, každý telefón, každý kus nábytku, každý gauč, každú pneumatiku, každý liter benzínu, každý liter nafty. Toto si proste treba uvedomiť, čo je v rovnováhe. Máme 1,6 mil. zamestnancov a 1,6 mil. zamestnancov, to nie sú otroci, to nie sú menej schopní ľudia, hej, proste nemusím sa na nich tak dívať, niekoľko stotisíc podnikateľov, ktorí z veľkej časti tvoria pracovné miesta. To je absolútne fér, to je nespochybniteľné. Ale nemôže sa jedna kategória ľudí dívať na tú druhú kategóriu, že je menej úspešná, menej schopná a že je odsúdená na tie pomery, v ktorých žije. To Švajčiarsko je skvelý prípad. Ale Švajčiarsko je iná kultúra, iné mentalitné naladenie, iná historická skúsenosť, aj s verejnými financiami, aj s požívaním, s rozdeľovaním, s privatizáciou a s tým všetkým, čo tu máme proste nazhromaždené za posledných 20 rokov histórie našej krajiny. Ja si nedovolím na nikoho vytiahnuť teraz proste zástavu s tým, že on je za to vinný. Je to proste prostredie, v ktorom žijeme. A je to prostredie, ku ktorému sme nútení sa postaviť tak, že ho chceme nejakým spôsobom naprávať. Chceme ho naprávať, tu sú naše recepty. Je úplne legitímne o nich hovoriť. Je o nich legitímne hovoriť a legitímne je ich aj kritizovať, je legitímne hovoriť o tom, že majú tí viac alebo tí menej, reprezentujeme rôzne politické krídla, máme rôznych voličov, ozývame sa k rôznym ľuďom. Ja tomu úplne rozumiem, ale, opakujem, opatrenie, ktoré smeruje na to, že štát sa nemontuje do obstarania vozidla na podnikateľské účely do obstarávacej ceny 48 000 plus DPH a nad tú hodnotu sa montuje len tým spôsobom, že mu neumožňuje vytvárať daňový odpis, ktorý by vytváral stratu, my dokonca nenútime nikoho, aby platil dane, to je zlá interpretácia, pretože len na tých 12 000 ročného odpisu, ak máte odpis proste vyšší, napríklad zo 100-tisícového auta je to 25 000, tak na tých 13 000 odpisu potrebujete mať daňový základ, ktorý vám tento odpis dá nadol. Neplatíte teda štátu, Ficovi, Kažimírovi ani euro, len vám týmto návrhom zákona nedovoľujeme vytvárať daňovú stratu. Dobre, môže sa stať, že v jednom roku, v dvoch rokoch nebudete mať kvôli investovaniu, kvôli cyklickému vývoju ekonomického prostredia daňový základ tak či tak. Môžete si zastaviť to odpisovanie. Môžete si ho odložiť, o ten odpis nemusíte prísť, je to vaše rozhodnutie. Daňové odpisovanie v každom roku je na daňovníkovi, aby si ho prerušil, aby si odložil daňový odpis do ďalšieho obdobia, keď sa mu to bude hodiť a keď si o to zníži daňový základ. Ale pravdou je, že máme firmy, ktoré majú dvoch zamestnancov, ktoré majú tri autá, na tých autách jazdia manželky, rodinní príslušníci a všetky náklady, hej, celá veľká rodina funguje na daňové výdavky. To sú proste jasné príklady zo života, na ktoré poukazujú občania. Je to oveľa viditeľnejšie v menších mestách, na vidieku ako v Bratislave. Ale ten jav tu je a je prítomný a je, samozrejme, spojený aj s mentalitou prvkov tejto našej éry života, že veľa ľudí chce ukazovať, tak ako to hovoril (Ukázanie rukou na poslanca.), proste ukazuje svoj majetkový status. A auto je viditeľný majetkový status. Človek môže jazdiť na akomkoľvek drahom aute, ak chce, ale musí generovať nejaký daňový základ v nejakom období časovom. Ak hovoríme o 80-percentnom odpise, tak je tam priložený zoznam v podstate ďalších typov tovarov, to nazvime, kde je v podstate urobený akoby návod daňovníkovi: „Rozhodni sa, môžeš to odpisovať osemdesiatimi percentami, ak sčasti chceš využívať tieto prostriedky aj na súkromné účely, alebo sto percentami, ak to používaš len na podnikateľské účely.“ Naozaj pravdou je, že aj dnes je odporúčanie, v tých vyše 100 000 eseročkách keby mohla byť vykonávaná efektívna kontrola a keby sme mali daňových úradníkov nie 9 000 colníkov, ale 90 000, čo by sa vám asi tiež nepáčilo, tak potom by sme z nich naozaj mohli na ročnej báze každého kontrolovať. No aj dnes naozaj keby to bolo podľa Boha a pravdy, tak o to, čo sa vyžíva aj na súkromné účely, by pomerne mal byť nižší daňový odpis. Ale, samozrejme, sa to nevykonáva, respektíve je to veľmi zložité odhadnúť. A tam je to arbitrárne rozhodnutie možnej daňovej kontroly, či je to 50, 100 alebo 5 %. My dávame len návod na to, aby sa daňovník sám rozhodol podľa svojho svedomia. Používa danú vec aj na súkromné účely? Tak môže si zjednodušiť život tým, že proste zaškrtne 80-percentný daňový odpis na to celé obdobie. Takže vaša interpretácia je, samozrejme, opačná a z nášho pohľadu je to návod, ako daňovník jednak sa môže nad tým zamyslieť a jednak si môže vysporiadať možné riziká s finančnou správou v prípade kontroly. A podobný jav sme zaviedli pred niekoľkými rokmi aj v prípade používania tzv. knihy jázd, ktorá sa fatálne obchádzala, generovali sa na ňu rôzne programy. Tam sa tiež umožnil v podstate 80-percentný odpis z celého kumulatívu a nákladov spojených s pohonnými hmotami. Takže toto je vlastne podobný model. A je daný na základe dobrovoľnosti, ale, opakujem, je jasný všeobecný jav obchádzania daňových výdavkov, týmito spôsobmi hlavne v malých, stredných firmách a potom výsledkom je fenomén, ktorý hovorí o tom, a o tom vám opäť všetci tí, ktorí sa živia daňovým poradenstvom, alebo iným poradenstvom, povedia, ako sa dá dofúknuť a odfúknuť daňový základ tak niekedy v novembri, decembri každého roku. Ďakujem.